钦定古今图书集成/明伦汇编/闺媛典/第116卷 > 张烈妇诗 李巽臣
## 钦定古今图书集成/明伦汇编/闺媛典/第116卷 > 张烈妇诗 李巽臣

君如梧桐枝，妾如葛藟丝。感君缠绵意，愿言百世期。
一朝忽摧折，妾身宁自持。君疾心已死，君死身何辞。
黄泉路非遥，前行稍迟迟。抱我青铜鉴，著我素罗袆。
从容理缯练，生死当相随。伤哉贞妇魂，一死纲常垂。
悠悠世风替，大道日沦彝。奚为巾帼间，秉节坚不移。
高山起峨峨，河水长弥弥。芳名亦以永，万古恒如斯。